google/wiki40b huggingface dataset:
Qt (ietvars)

Vēsture

1991. gadā norvēģi Eirik Chambe-Eng un Haavard Nord sāka izstrādāt grafisko ietvaru. Nosaukums Qt veidots no burtiem Q, kas Emacs fontā izskatījās pievilcīgs, un t (līdzīgi kā Xt bibliotēka X Window sistēmā).
1994. gadā viņi dibināja uzņēmumu Quasar Technologies, lai sāktu biznesu ar Qt. Vēlāk uzņēmuma nosaukums mainīts uz Trolltech. 
Qt ietvars publiski pieejams kļuva 1995. gadā. Sākotnēji bija divas versijas: Qt/X11 (Unix sistēmai) un Qt/Windows (Windows).
2001. gada beigās izlaista versija Qt 3.0, kurā bija Mac OS X atbalsts.
2005. gadā izlaista versija Qt 4.0.
2008. gadā Somijas uzņēmums Nokia iegādājās Trolltech.Nokia uzņēmumu pārdēvēja par Qt Software, bet pēc gada par Qt Development Frameworks. Qt ietvaru Nokia izmantoja tās viedtālruņu platformā S60, kas bāzēta uz Symbian operētājsistēmas.
2011. gada martā Qt komerciālās licencēšanas biznesu Nokia pārdeva Somijas uzņēmumam Digia. 2012. gada septembrī viss Qt bizness nodots Digia.
2014. gadā Digia Qt platformas attīstīšanu un pārvaldīšanu atdalīja atsevišķā uzņēmumā The Qt Company.
2012. gada decembrī izlaista versija Qt 5.0.
Papīra pilsētas

Sižets

Kventins ir pusaudzis, kurš skolā nav starp populārākajiem skolēniem. Viņš dzīvo kaimiņos skolas populārākajai meitenei Margo. Kādu nakti Margo parādās pie Kventina loga, lai puisi uzaicinātu atriebties Margo puisim Džeisonam un draugiem par to, ka Džeisons bijis neuzticīgs, bet neviens par to nepateica Margo. Nākamajā dienā, ierodoties skolā, Kventins saprot, ka Margo ir pazudusi. Lai arī Margo ir aizbēgusi no mājām jau iepriekš, tomēr šoreiz, neilgi pirms vidusskolas absolvēšanas, viņas pazušana šķiet nopietnāka nekā pirms tam.
Guntis Galviņš

Karjera

No 2002. līdz 2004. gadam G. Galviņš spēlēja hokeja kluba "Prizma" sastāvā. 2006-07 sezonu viņš iesāka Čehijas Ekstralīgas klubā HC Vsetina, bet janvārī pārcēlās uz Latvijas hokeja līgas klubu HK Rīga 2000, kura sastāvā tika atzīts par līgas labāko aizsargu un kļuva jau par trīskārtējo Latvijas čempionu, jo arī iepriekšējās divas sezonas bija aizvadījis šajā klubā. 2007.—2008. gada sezonu G. Galviņš iesāka HK Rīga 2000 klubā, bet oktobrī devās uz Ungārijas spēcīgāko vienību Alba Volan, kura piedalījās Austrijas atklātajā hokeja čempionātā. Kopš 2008.—2009. gada sezonas viņš pārstāv Rīgas "Dinamo". 2012.—13. gada sezonā, komandas sastāvā pārstājot spēlēt Sandim Ozoliņam, Galviņš kļuva par jauno komandas kapteini, tā funkcijas pildot līdz decembra vidum, kad par kapteini iecelts tika Mārtiņš Karsums.
2011.—2012. gada sezonā Galviņš tika atzīts par februāra labāko līgas aizsargu. 2012.—13. gada sezonas ievadā pildīja komandas kapteiņa pienākumus.
2013. gada 2. maijā tika aizmainīts uz Hantimansijskas "Jugra", "Dinamo" pretī saņemot 2013. gada KHL drafta 1. kārtas izvēles tiesības. Vien pēc desmit "Jugra" sastāvā aizvadītām spēlē klubs līgumu ar Galviņu lauza. Janvāra sākumā hokejists pievienojās Zviedrijas hokeja līgas vienībai Stokholmas AIK, taču pēc 15 tās sastāvā aizvadītām spēlēm no komandas rindām tika atbrīvots. Nākamo sezonu aizvadīja Austrijas hokeja līgas vienībā HC Bolzano, taču tad uz trim sezonām atgriezās Rīgas "Dinamo" sastāvā.

Latvijas izlase

Latvijas hokeja izlases sastāvā spēlējis 2005., 2006., 2007.,2008., 2009. un 2010. gada Pasaules čempionātos, 2010. gada ziemas olimpiskajās spēlēs, kā arī divos Pasaules čempionātos U-18 un U-20 vecuma junioriem.
Gartner

Vēsture

Uzņēmumu Gartner Group, Inc. 1979. gadā dibināja Gideons Gārtners un Deivids Steins, lai piedāvātu pētījumu un analīzes pakalpojumus informācijas tehnoloģiju jomā, specializējoties informācijā par IBM un tā produktiem. 1985. gadā izveidots meitas uzņēmums Gartner Group Securities, kas nodarbojās ar biržas un investīciju informāciju. 1986. gadā Gartner Group veica sākotnējo publisko piedāvājumu. 1988. gada jūnijā uzņēmumu par 90,3 miljoniem ASV dolāru nopirka Londonā bāzēta reklāmas aģentūra Saatchi & Saatchi. 1990. gadā Gartner Group kapitāldaļas izpirka vairākas tā vadības personas, ar finansējumu no Bain Capital un Dun & Bradstreet. 1993. gadā uzņēmums atkal kļuva publisks. 1993. gadā tas nopirka uzņēmumu Real Decisions (tagad Gartner Measurement) un New Science. 1994. gadā iegādāts datorapmacības produktu izstrādātāja Relational Courseware, Inc. vairākums kapitāldaļu. 1995. gadā nopirkts IT konsultāciju uzņēmums Dataquest (tagad Gartner Dataquest); Japānā izveidota nodaļa. 1996. gadā iegādāts interneta tirgotājs Fox Industries, Itālijas konsultāciju uzņēmums Nomos Ricerca, IT apmācību produktu nodrošinātājs J3 Learning un uzņēmums Mindware Technologies.
2000. gadā uzņēmums nosaukums mainīts uz Gartner, Inc. 2005. gadā nopirkts uzņēmums Meta Group. 2009. gadā iegādāts analīzes uzņēmums AMR Research. 2010. gadā nopirkts Burton Group. 2014. gadā iegādāts programmatūras pētniecības un analīzes uzņēmums Software Advice. 2015. gadā nopirkts programmatūras salīdzināšanas un izvēles platformas GetApp uzturētājas Nubera. 2017. gadā iegādāts pētniecības un konsultāciju uzņēmums CEB Inc. un biznesa inteliģences uzņēmums L2.
Šūna

Šūnas sastāvdaļas

Visas dzīvās šūnas sedz ārējā membrāna, kas regulē vielu caurlaidību un uztur šūnas elektrisko potenciālu. Tā sastāv no lipīdu slāņa un olbaltumvielām. Membrānas iekšpusē lielāko šūnas apjomu aizņem citoplazma. Augu šūnām membrānas ārpusē ir mehāniski izturīgs šūnapvalks, kas satur celulozi, sēņu šūnas veido hitīns un baktēriju šūnas veidojas no peptidoglikāna. Membrāna regulē vielu apmaiņu ar ārējo vidi. Visām šūnām (izņemot sarkanās asins šūnas, kurām nav kodola un vairums citu organoīdu) ir DNS. Tāpat tām ir RNS, kas satur informāciju, kura ir nepieciešama, lai veidotu dažādas olbaltumvielas un fermentus, kuri ir galvenie, kas nodrošina šūnas darbību.

Membrāna

Šūnas membrāna, vai plazmatiskā membrāna, ieskauj šūnas citoplazmu. Dzīvniekiem plazmatiskā membrāna ir ārējā šūnas robeža, bet augiem un prokariotiem uz tās parasti ir vēl šūnapvalks. Tā ir svarīga, lai atdalītu un aizsargātu šūnu no apkārtējās vides. Membrāna galvenokārt sastāv no fosfolipīdu dubultslāņa (daļēji hidrofobs, daļēji hidrofils). Satur dažādas proteīnu molekulas, kuras darbojas kā kanāliņi un sūkņi, pa kuriem pārvietojas dažādas molekulas no šūnas un uz šūnu. Membrāna ir puscaurlaidīga, jo molekulas un joni var tikt cauri tai brīvi, ierobežoti, vai netikt cauri vispār. Membrānas virsma satur olbaltumvielas, kas darbojas kā receptori — uztver ārējos signālus, piemēram, hormonus.

Ģenētiskais materiāls

Ir divi dažādi ģenētiskā materiāla veidi: dezoksiribonukleīnskābe (DNS) un ribonukleīnskābe (RNS). Šūna DNS izmanto ilgtermiņa informācijas glabāšanai. Organisma bioloģiskā informācija ir iekodēta tā DNS sekvencē. RNS tiek izmantots ģenētiskās informācijas pārnešanai — mRNS izmanto RNS transkripcijai, tRNS pārnes RNS no kodola uz rRNS, kas nosaka atbilstošo olbaltumvielu sintēzi.
Prokariotu ģenētiskais materiāls ir organizēts vienkāršā, apļveida DNS molekulā, kas atrodas citoplazmā, nukleoīda apgabalā. Eikariotu ģenētiskais materiāls ir iedalīts dažādās lineārās molekulās, kuras sauc par hromosomām un atrodas kodolā. Papildus ģenētiskais materiāls parasti ir arī tādos organoīdos kā mitohondriji un hloroplasti (sk. endosymbiotic theory). Cilvēka šūnu ģenētiskais materiāls ir ietverts šūnas kodolā un mitohondrijos.
Cilvēka kodola genomā ir 46 hromosomas, to skaitā 22 homologi hromososmu pāri un viens pāris dzimumšūnu. Mitohondriju genoms ir apļveida. Kaut arī to genoms ir ļoti mazs, salīdzinot ar kodola genomu, tas kodē 13 olbaltumvielas, kas ir specifiskas tRNS un svarīgas enerģijas ražošanai.
Ģenētisko materiālu var arī mākslīgi ievadīt šūnā, tā mainot tās DNS, šo procesu sauc par DNS rekombināciju. Tas var būt pārejoši, ja DNS nav ievietots genomā, vai stabili, ja ir ievadīts genomā. Daži vīrusi savu ģenētisko materiālu ievieto citas šūnas genomā.
Kārlis Morics Lejiņš

Biogrāfija

Dzimis Vecates pagasta “Rimeikās” 16 bērnu ģimenē. Pauļa Lejiņa vecākais brālis un krusttēvs, faktiski arī patēvs (viņu tēvs nomira agrā Pauļa vecumā). 
Studēja medicīnu Pēterburgas Kara Medicīnas akademijā.
Pēc studiju beigām strādāja Rīgā par rentgenologu un fizikālās terapijas speciālistu. Viņa kabinets atradās līdzās Rīgas Latviešu biedrības ēkai. 
1902. gada 4. martā pēc viņa iniciatīvas 25 Rīgas latviešu ārsti izveidoja Rīgas Latviešu biedrības Zinību komisijas Ārstniecības nodaļu, par kuras pirmo vadītāju ievēlēja Kārli Moricu Lejiņu. 1904. gadā tā izveidoja savu bezmaksas ambulanci un 1909. gada 17. jūnijā tika pārveidota par patstāvīgu Latvie­šu ārstu biedrību Gustava Reinharda vadībā.
1918. gada 8. novembrī viņš kopā ar jaunāko brāli Pauli Lejiņu, Jāni Bisenieku, Andreju Krastkalnu, Eiženu Laubi, Konstantīnu Pēkšēnu, Alfrēdu Ģīmi iesaistījās Baltijas hercogistes Zemes komitejas sastāvā.
Miris Rīgā 1920. gada 20. jūlijā. Apglabāts Meža kapos.
Jana Feta

Sporta karjera

Starptautiskās Tenisa federācijas (ITF) junioru reitingā Jana Feta uzkāpa līdz 12. vietai, kuru viņa sasniedza 2014. gada 24. februārī. 2014. gada Austrālijas Grand Slam junioru vienspēļu turnīrā Jana Feta ieņēma otro vietu, finālā zaudējot krievu tenisistei Elizabetei Kuļičkovai.
2015. gadā Feta uzvarēja profesionālajā Dunlop World Challenge vienspēļu turnīrā Japānas pilsētā Tojotā, finālā pārspējot Taizemes tenisisti Luksiku Kumkumu. 
2017. gadā Jana Feta pirmoreiz piedalījās Sieviešu tenisa asociācijas (WTA) turnīrā Hobart International  Austrālijā, kur pusfinālā zaudēja Beļģijas tenisistei Elisei Mertensai. Tajā pašā gadā viņa piedalījās savā otrajā WTA turnīrā — Japānas atklātā čempionātā, kur izcīnīja savu pirmo uzvaru pār Top 20 spēlētāju — Kristīnu Mladenoviču. Pusfinālā Jana zaudēja japāņu tenisistei Miju Kato. 2017. gadā Feta sasniedza savas augstākās vietas pasaules reitingā: 97. vietu vienspēlēs (30. oktobrī) un 357. dubultspēlēs (25. septembrī).
2018. gadā Feta piedalījās Austrālijas atklātā čempionātā, kur otrajā kārtā zaudēja nākamai čempionei, dānietei Karolīnai Vozņackai, pret kuru trešajā setā bija vadībā ar 5—1.
Tour de France Soundtracks

Komerciālie panākumi

Tour de France Soundtracks kļuva par Kraftwerk albumu, kas sasniedza augstākās topu virsotnes. Tas kļuva par pirmo numuru Vācijas topā, pirmoreiz grupas vēsturē. Tomēr tas neiekļuva Billboard 200, lai arī visi Kraftwerk studijas albumi kopš Ralf and Florian (1973) tajā bija iekļuvuši.
Antons Juhņevičs

Dzīvesgājums

Dzimis 1905. gada oktobrī Bikavas pagastā. Studēja Rīgas Garīgajā seminārā un Ļubļinas universitātē. 1932. gadā viņu iesvētīja par priesteri. Bijis prāvests Viļānu, Daugavpils, Kombuļu, Atašienes un Vanagu draudzē. Otrā pasaules kara laikā savos sprediķos drosmīgi uzstājies gan pret vācu, gan padomju okupāciju. Baznīcas saimniecības telpās viņš slēpa vietējos vīriešus no mobilizācijas nacistu un padomju armijā.
Pēc atkārtotās Latvijas austrumdaļas okupācijas 1944. gada vasarā ar segvārdu Vientulis pievienojās nacionālajiem partizāniem. 1945. gada 28. janvārī tika atvairīts čekistu uzbrukums Vanagu baznīcai, bet 1945. gada 24. augustā priesteris Juhņevičs tika ievēlēts par Tēvzemes Sargu (partizānu) Apvienības (LTS(p)A) prezidija priekšsēdētāju. Viņa vietniece bija nelegālā laikraksta "Tēvzemes Sargs" atbildīgā redaktore Valerija Mundure. Apvienības statūtos bija teikts, ka LTS(p)A mērķis ir demokrātiskas Latvijas valsts neatkarības atgūšana un tās starptautiskā stāvokļa nodrošināšana. 1945. gada beigās čekisti arestēja 33 ģimenes no Vārkavas apkārtnes un aizveda uz Daugavpils cietumu. Lai glābtu savas draudzes locekļu dzīvību, 1946. gada 8. janvārī A. Juhņevičs labprātīgi legalizējās, bet 24. aprīlī VDK darbinieki viņu Vanagos arestēja. Pēc kara tribunāla sprieduma viņu 1947. gada 14. februārī nošāva Rīgas Centrālcietumā.

Piemiņa

2005. gada 11.jūnijā Rīgas Matīsa kapos atklāja memoriālu Centrālcietumā nogalināto piemiņai. Vārkavas novada dome un Latvijas Nacionālo partizānu apvienība 2005. gada 8. oktobrī ar piemiņas dievkalpojumu un plāksnes atklāšanu svinēja Antona Juhņeviča 100 gadu jubileju. 2012.-2014. gadā par A. Juhņeviču tika uzņemta filma "Segvārds Vientulis".
Team US F1

Team US F1 bija ASV Formula 1 autosacīkšu komanda, kura plānoja debitēt 2010. gadā. Tā bija viena no četrām komandām, kuras tosezon debitētu F1 čempionātā. Komandu dibināja inženieris Kens Andersons un žurnālists Pīters Vindzors. US F1 lietotu Cosworth dzinējus. US F1 iepriekš tika saukta arī par US Grand Prix Engineering un USGPE, sakarā ar nesaskaņām par nosaukuma "F1" lietošanas tiesībām.
Komandas galvenā bāze atradās Šarlotas pilsētā ASV. Komandai bija plānota arī bāze Askoitijā, Basku zemē, Spānijā, kur atrodas arī Epsilon Euskadi sacīkšu komandas bāze. Andersons bija paziņojis, ka vēlas, lai komandā brauktu divi ASV braucēji, tomēr komanda noslēdza līgumu ar Argentīnas pilotu Hosē Mariju Lopesu.
2010. gada 2. martā Lopess tika atbrīvots no līgumsaistībām un US F1 atsauca dalību Formula 1 čempionātā.
Karina Pētersone

Biogrāfija

Dzimusi 1954. gadā Rīgā latviešu teātra režisora un dramaturga Pētera Pētersona ģimenē. 1972. gadā pabeigusi Rīgas 50. vidusskolu, 1978. gadā absolvējusi Latvijas Valsts universitātes Svešvalodu fakultātes angļu filoloģijas nodaļu, pēc tam arī aspirantūru (1989.gadā). Precējusies ar tulkotāju un dramaturgu Raimondu Auškāpu. Laulībā trīs bērni: Auce, Dāvis un Toms Auškāpi .
Karina Pētersone ir latviešu studenšu korporācijas Zinta goda filistre.

Karjera

No 1978. gada līdz 1982. gadam ir Rīgas Politehniskā institūta Svešvalodu katedras pasniedzēja. No 1982. gada līdz 1991. gadam ir Latvijas Universitātes Angļu filoloģijas katedras vecākā pasniedzēja.
No 1991. gada līdz 1993. gadam ir Latvijas Republikas Augstākās padomes priekšsēdētāja Anatolija Gorbunova palīdze. No 1993. gada līdz 1995. gadam ir 5. Saeimas priekšsēdētāja A. Gorbunova palīdze. No 1995. gada līdz 1996. gadam ir 6. Saeimas deputāta, Eiropas lietu komisijas priekšsēdētāja A. Gorbunova palīdze. No 1996. gada līdz 1997. gadam ir Vides aizsardzības un reģionālās attīstības ministra A. Gorbunova palīdze, vēlāk padomniece.
No 1997. gada līdz 1998. gadam ir Rīgas domes deputāte un Kultūras, mākslas un reliģijas lietu komitejas priekšsēdētāja. 1998. gadā kļuva par 7. Saeimas deputāti. No 1998. gada līdz 2002. gadam ir Latvijas Kultūras ministre. No 2003. gada līdz 2006. gadam ir LNB Atbalsta biedrības direktore. No 2004. gada līdz 2006. gadam ir Parex bankas padomes locekle. 2006. gadā kļuva par Latvijas Republikas Īpašu uzdevumu ministri sabiedrības integrācijas lietās. No 2006. gada līdz 2010. gadam ir 9. Saeimas deputāte, Saeimas priekšsēdētāja biedre.
No 2010. gada līdz 2015. gadam ir Latvijas Institūta direktore.
Bijusi partijas Latvijas Ceļš valdes locekle, valdē palikusi arī pēc LC saplūšanas ar Latvijas Pirmo partiju.
2015. gadā apstiprināta par pirmo Saeimas ģenerālsekretāri, kas ir administratīvs amats, kura pakļautībā strādā Saeimas Kancelejas direktors un izpilddirektors, kā arī Personāla nodaļa, Protokola nodaļa, Informācijas nodaļa un parlamenta komisiju darbinieki. Šo amatu ieņem līdz 2017. gada martam. 
No 2017. gada oktobra ir LNB Atbalsta biedrības direktore.
Valsts prezidenta Andra Bērziņa aicināta, ir Ordeņu kapitula locekle (2011-2015), valsts prezidenta Raimonda Vējoņa aicināta, no 2015. gada ir Ordeņu kapitula kanclere.
2017-2018. gadā ir ārštata angļu valodas pasniedzēja augstskolā RISEBA.
Ventspils rajons

Izveide un reorganizācija

1949. gada 31. decembra administratīvi teritoriālās reformas rezultātā Ventspils apriņķis tika sadalīts Dundagas un Ventspils rajonos. 1952. - 1953. gadā Ventspils rajons ietilpa Liepājas apgabalā. 1956. gadā, likvidējot Alsungas rajonu, Ventspils rajonam pievienoja Jūrkalni, bet atdalīja Ziras. Laikā no 1962. gada aprīļa līdz 1967. gada janvārim Ventspils rajons bija sadalīts starp Talsu un Kuldīgas rajoniem. Pēc Latvijas Republikas atjaunošanas 1990. gadā rajona ciemi tika pārdēvēti par pagastiem.

Ciemi

Ances - Jūrkalnes - Popes - Puzes - Tārgales - Ugāles - Usmas - Užavas - Vārves - Ziru - Zlēku

Pilsētas

Piltenes pilsēta ar lauku teritoriju

Pagasti

Ances pagasts - Jūrkalnes pagasts - Popes pagasts - Puzes pagasts - Tārgales pagasts - Ugāles pagasts - Usmas pagasts - Užavas pagasts - Vārves pagasts - Ziru pagasts - Zlēku pagasts

Likvidācija

Saskaņā ar 1998. gadā pieņemto "Administratīvi teritoriālās reformas likumu"  un 2008. gada "Administratīvo teritoriju un apdzīvoto vietu likumu"  2009. gada 1. jūlijā Ventspils rajons tika likvidēts un tā teritorijā izveidots Ventspils novads.
Ilga Apine

Dzīves gājums

Ilga Apine (Rutmane) dzimusi 1928. gada 13. martā Maskavā uz PSRS izceļojušo latviešu ģimenē. Studēja Latvijas Valsts universitātes (LVU) Filoloģijas fakultātē (1946—1950), līdztekus strādāja par krievu valodas un literatūras skolotāju latviešu skolās. Turpināja studijas PSKP vēstures katedras aspirantūrā V. Miškes vadībā (1950—1953), disertācijas tēma: "Latvijas boļševiku cīņa ar likvidatoriem jaunā revolucionārā pacēluma gados (1912—1914)".
Pēc vēstures zinātņu kandidātes grāda iegūšanas strādāja par LVU docētāju (1953—1989), aizstāvēja vēstures zinātņu doktores grādu par darbu "Latvijas sociāldemokrātijas cīņa par strādnieku klases internacionālo vienotību (1893—1917)". Atmodas kustības laikā 1989. gadā bija iekļauta izolējamo inteliģences pārstāvju sarakstā.
Apine bija Latvijas Universitātes Filozofijas un socioloģijas institūta vadošā pētniece (1989). Lasīja lekciju kursu studentiem "Ievads etnopsiholoģijā". 
1992. gadā viņas zinātniskais grāds tika pielīdzināts Latvijas Dr. hab. vēst. grādam.
Darbojās LU Filozofijas un socioloģijas institūta Etnisko pētījumu centra projektā "Nacionālie procesi Latvijā", piedalījās Valsts programmu "Sabiedrības integrācija Latvijā" un "Lībieši Latvijā" (1999) izstrādē.
Vaikiki

Sižets

Brūnais kakao puisis un baltā zefīru meitene, kuri ikdienā dzīvo konditorejas veikala dažādos plauktos, nejauši iepazīstas, tomēr abu radi negrib pieņem svešinieku, kas ir citā krāsā. Tāpēc radi šo svešo cenšas apbērt ar kakao vai pūdercukuru un padarīt sev līdzīgi. Tomēr beigās abi jaunie draugi atrod laimīgo zemi.
Oļegs Antoņenko

Spēlētāja karjera

Savu spēlētāja karjeru Oļegs uzsāka 1988. gadā, kad debitēja PSRS hokeja līgas kluba Minskas "Dinamo" rindās. Klubā Antoņenko spēlēja līdz pat 1995. gadam, kad pievienojās citam nu jau Starptautiskās hokeja līgas klubam Čerepovecas "Severstal". 1996. gadā Antoņenko pievienojās Ņižņekamskas "Ņeftehimik" rindām. 1997.—98. sezonas vidū Oļegs pievienojās Kazaņas "Ak Bars" sastāvam, kura rindās jau nākamajā sezonā izcīnīja Krievijas čempiona titulu.
2000.—01. sezonu Oļegs aizvadīja Ņižņijnovgorodas "Torpedo" rindās, taču pēc sezonas beigām atgriezās Čerepovecā. 2004. gadā Antoņenko uzsāka spēlēt Krievijas Augstākās līgas Balašihas "HK MVD" rindās, palīdzot klubam izcīnīt Bratinas kausu un nākamajā sezonā turpināja ar klubu spēlēt jau Krievijas Superlīgā. 2006.—07. sezonu Antoņenko aizvadīja Minskas "Dinamo" rindās, kas tolaik spēleja Baltkrievijas Ekstralīgā, taču 2007. gada vasarā atgriezās Balašihā. Piedalījies 2009. gada Kontinentālās hokeja līgas Zvaigžņu spēlē. 2009.—10. sezonu Antoņenko uzsāka Kontinentālās hokeja līgas klubā Jekaterinburgas "Avtomobilist", bet noslēdza to jau Minskas "Dinamo" rindās. Savu profesionālā spēlētāja karjeru Antoņenko noslēdza pēc 2010.—11. sezonas, kuru aizvadīja Baltkrievijas Ekstralīgas kluba HK Gomeļa rindās.
Baltkrievijas izlases rindās desmit Pasaules čempionātos, kā arī 1998., 2002. un 2010. gada olimpisko spēļu turnīros.
Latvijas dzelzceļš

Projekts “Latvijas dzelzceļa tīkla elektrifikācija”

Dzelzceļa elektrifikācijas projekta pirmajā posmā līdz 2023. gada beigām plānots elektrificēt galvenās tranzīta dzelzceļa līnijas: Daugavpils — Krustpils, Rēzekne — Krustpils un Krustpils — Rīga. Paredzēts izbūvēt un pārbūvēt šo līniju elektroapgādes sistēmas, kontakttīkla, signalizācijas, centralizācijas un bloķēšanas un sakaru sistēmas, sliežu ceļu, tehniskās drošības sistēmas, ēkas un būves. Elektriskais tīkls nodrošinās 25 kV maiņstrāvu.
2018. gada 10. augustā tika izsludināts elektrifikācijas pirmā posma iepirkums.
Gunārs Cīrulis

Dzīvesgājums

Dzimis 1923. gadā Rīgā ārsta Haima Civjana un viņa sievas Bertas, dzimusi Treivas, ģimenē. Abi vecāki bija studējuši Tartu universitātē, tēvs līdz 1934. gadam bija Rīgas galvenā ārsta vietnieks, bet māte acu ārste. Mācījās Rīgas 17. vidusskolā, ko pabeidza tieši pirms Otrā pasaules kara sākuma, trīs gadus vecākā māsa Zelma studēja klasisko filoloģiju. 
Otrā pasaules kara laikā pēc Rīgas ieņemšanas 1941. gadā Civjana ģimeni ieslodzīja Rīgas geto, 1941. gada 30. novembrī Rumbulas slaktiņā nogalināja viņa tēvu, māti un māsu. Gabrielu kā jaunu vīrieti ieslodzīja Rīgas Mazajā geto, no kura Gabrielam izdevās aizbēgt un ar draugu palīdzību iegādāties dokumentus uz Gunāra Cīruļa vārda (saglabājot iniciāļus G.C.). 1942. gadā viņu aizturēja Daugavpilī un nosūtīja uz Ščecinas darba nometni, no kurienes viņš aizbēga uz Šveici un ASV konsulam iesniedza ziņojumu par Rīgā notiekošo holokaustu. Andrievs Ezergailis rakstīja, ka Gabriels Civjans bija "pirmais ziņnesis no Latvijas, kas 1942. gadā aiznesa pirmās, ja arī ne pilnīgās ziņas uz Šveici par ebreju iznīcināšanu vācu okupētajā Latvijā. Viņa ziņojums tūlīt arī nonāca pasaules medijos un ebreju biedrību rokās". Studēja Ženēvas universitātes Tulku institūtā. 
Pēc Otrā pasaules kara beigām 1945. gadā G. Cīrulis atgriezās Rīgā un strādāja par literāro līdzstrādnieku dažādos periodiskajos izdevumos. Rakstīja detektīvromānus kopā ar Anatolu Imermani, publicēja aprakstu krājumus "Bāka staros" (1960), "Viss vēl priekšā" (1962). 1954. gadā viņu uzņēma Latvijas PSR Rakstnieku savienībā, 1965. gadā Latvijas PSR Kinematogrāfistu savienībā. Cīrulis bija Rakstnieku savienības valdes sekretārs (1967-1986), pēc tam darbojās tās Ārlietu daļā.
Miris 2002. gada 25. oktobrī Jūrmalā, apglabāts Lielupes kapos.
Viņa dēls Juris Civjans (Yuri Tsivian) ir kinozinātnieks, Čikāgas universitātes profesors.
Čiekurkalns (stacija)

Vēsture

Stacija tika atklāta 19. gadsimta beigās ar nosaukumu Sortirovočnaja (krievu: Сортировочная) (Šķirotava). Tajā no Pleskavas puses pienākošos kravas vilcienus pārformēja nodošanai citu sabiedrību dzelzceļiem un otrādi. Pasažieru stacijas šeit nebija, pasažieru vilcieni šeit nepieturēja. 20. gadsimta sākumā stacijas nosaukums bija Riga Baltijskaja (krievu: Рига-Балтийская) (Rīga Baltijas). 1911. gadā nosaukums bija Carskij ļes (krievu: Царский лес) (Ķeizarmežs). 1918. gadā stacijas nosaukums bija Kaiserwald (Ķeizarmežs — vācu valodā), bet no 1919. gada līdz 1929. gadam — Krūzes muiža. No 1929. gada stacijas nosaukums ir Čiekurkalns. Šis nosaukums ir sestais kopš stacijas atklāšanas.
Eva (filma)

Sižets

Pēc tam, kad Evas dzīvoklī notiek ugunsnelaime un gāzes eksplozija, viņa pārceļas uz brīvdienu māju, lai atgūtos no traumām un koptu šajā pašā nelaimē cietušo vīru Robertu. Laika gaitā mājā sāk pazust Evas mantas un uzrasties dīvainas draudu zīmes. Pati Eva tikmēr nonāk konfliktā ar mājas apmeklētājiem, tai skaitā vīramāti un medmāsu.
Lightwave

Pārskats

LightWave ir programmatūras pakotne, kuru izmanto 3D datorgrafikas renderēšanā gan animētā, gan statiskā veidā. Tas sevī ietver renderēšanas dzini, kas atbalsta tādas iespējas kā objektu realistisku atspoguļojumu, radiosity, caustics un neierobežotus renderēšanas mezglus (unlimited render nodes) par brīvu. 3D modelēšanas komponentes atbalsta gan poligonu modelēšanu, gan subdivision surfaces.